**Az előterjesztést megtárgyalta:**

- Jogi és Társadalmi Kapcsolatok Bizottsága

**E L Ő T E R J E S Z T É S**

**Szombathely Megyei Jogú Város Közgyűlése**

**2019. szeptember havi rendes ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 23. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi, Képviselői és Hatósági Osztály** vezetője az alábbi tájékoztatást adta az osztály munkájáról:

Az előző beszámoló óta az osztály munkáját érintően az alábbi jogszabályváltozások kerültek kihirdetésre:

* Kihirdetésre került a Kormány 137/2019. (VI.11.) Korm. rendelete a közfeladatot ellátó szervek iratkezelésének általános követelményeiről szóló 335/2005. (XII.29.) Korm. rendelet módosításáról, amely az E-ügyintézési törvénynek való megfelelés érdekében az egyes fogalmak meghatározását, a szabályozott és a központi elektronikus ügyintézési szolgáltatás, valamint a küldemények átvétele, iktatása, továbbítása, megválaszolása, megőrzése szabályait rögzíti. A Hivatal új Iratkezelési szabályzata a fenti módosításoknak megfelelően került elkészítésre. A szabályzat a kormányhivatal és a levéltár jóváhagyása után 2019. augusztus 26-án lépett hatályba.
* A 2019. évi LXI. törvény értelmében a közigazgatási bíróságok működése nem kezdődik meg 2020. január 1. napján, mivel a közigazgatási bíróságokról szóló törvény hatálybalépéséről és egyes átmeneti szabályokról szóló 2018. évi CXXXI. törvény 2019. július 9. napján hatályát vesztette.
* A Magyarország 2020. évi központi költségvetésének megalapozásáról szóló 2019. évi LXVI. törvény megalkotásával 2019. július 10-én hatályba lépett a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) módosítása, amely kivételt fogalmaz meg ahhoz a szabályhoz képest, hogy 2019. január 1. napjától a képviselő-testület hatásköréből nem ruházható át a helyi önkormányzati vagyon tulajdonjogának ingyenes átruházására vagy nemzeti vagyon tulajdonjogának ingyenes átvételére vonatkozó döntés.

Az új szakasz bevezetésével lehetővé vált az önkormányzat tulajdonában álló ingó vagyon egyéb szerv részére történő tulajdonjogának ingyenes átruházása. Ennek korlátja egyfelől az, hogy az átadás nem veszélyeztetheti az önkormányzat feladat-ellátását, másfelől, hogy a képviselő-testület önkormányzati rendeletben határozza meg normatív módon azt az értéket, amely fölött a képviselő-testületnek kell döntenie. Fentiekkel összefüggésben a törvénymódosítás az ingó vagyon ingyenes átruházására vonatkozó önkormányzati rendelet megalkotása érdekében felhatalmazó rendelkezéssel egészítette ki az Mötv. érintett szakaszát.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet jelenleg hatályos 11. § a) pontja a tulajdonjog ingyenes átruházására vonatkozó döntést teljes körűen – az ingó vagyonra vonatkozóan is – fenntartja a közgyűlési hatáskörben. Ez a normatív szabály megfelel az Mötv. új felhatalmazásának, vagyis erre tekintettel új rendelet megalkotása nem indokolt.

* A köztársasági elnök a 308/2019. (VII.26.) KE számú határozatával a helyi önkormányzati képviselők és polgármesterek 2019. évi általános választásának időpontját, továbbá a Nemzeti Választási Bizottság a 183/2019. NVB számú határozatával a nemzetiségi önkormányzati képviselők választásának időpontját 2019. október 13. napjára tűzte ki. Ezzel összefüggésben kihirdetésre kerültek a választások részletszabályaira vonatkozó igazságügyi miniszteri rendeletek – a választás eljárási határidőinek és határnapjainak megállapításáról; a választási irodák hatáskörébe tartozó feladatok végrehajtásának részletes szabályairól és a választási eljárásban használandó nyomtatványokról; a választás költségeinek normatíváiról, tételeiről, elszámolási és belső ellenőrzési rendjéről.

A **Jogi Iroda** elvégzi az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2019.06.01. - 2019.08.31. közötti időszakban 288 db szerződés jogi kontrolljára került sor, az alábbi havi bontásban:

2019.06.01. - 2019.06.30.: 81 szerződés;

2019.07.01. - 2019.07.31.: 132 szerződés;

2019.08.01. - 2019.08.31.: 75 szerződés.

Lejárt a határozott ideje annak a Magyar Nemzeti Múzeum és az Önkormányzat között fennálló ingyenes műtárgy haszonkölcsön szerződésnek, amely a Városháza nagytermében és kistermében elhelyezett alábbi három darab festményre vonatkozott:

* Rákosi Gyuláné Gönczy Ilona: Rákosi Jenő;
* Herz Dávid: Széll Kálmán;
* Ismeretlen: Apponyi Albert.

A Magyar Nemzeti Múzeum munkatársai a festmények állapotának felmérése céljából helyszíni ellenőrzést tartottak, amelyen meg voltak elégedve a műtárgyak állapotával. A haszonkölcsönbe adást 2024. december 31-ig terjedő időre meghosszabbító szerződés a felek által aláírásra került.

Az Iroda nyilvántartja a hatályos rendeleteket, gondoskodik azok kihirdetéséről. A 2019. június 18-i Közgyűlésen elfogadott, az önkormányzat 2019. évi költségvetéséről szóló 5/2019. (IV.1.) önkormányzati rendelet módosításáról szóló 16/2019. (VII.3.) önkormányzati rendelet 2019. július 3. napján került kihirdetésre, 2019. július 4. napján lépett hatályba.

A fenti rendelet a jogszabályi előírásoknak megfelelően megküldésre került a Vas Megyei Kormányhivatalnak, illetve a rendelet és az azáltal módosított rendelet feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendelet kihirdetéséről a Városi TV útján megtörtént.

A 2019. június 18-i, 2019. július 25-i és a 2019. augusztus 27-i Közgyűléseken hozott normatív határozatok, valamint az ülések jegyzőkönyvei is megküldésre, illetve – a nyilvános ülést illetően – kihirdetésre és a honlapra feltöltésre kerültek.

A **Képviselői Iroda** elkészítette a Polgármesteri Hivatal 2019. június 1. és 2019. augusztus 31. napja közti időszakra vonatkozó iktatókönyvek szerinti hivatali statisztikáját:

|  |  |  |  |
| --- | --- | --- | --- |
| **Az iktatott ügyiratok száma a 2019.06.01. - 2019.08.31. közötti időszakban** | | | |
|  |  |  |  | |
| **Ágazat** | **Főszám** | **Alszám** | |
| **A) PÉNZÜGYEK** | **13328** | **8769** | |
| A.1. Adóigazgatási ügyek | 13328 | 8769 | |
| **B) EGÉSZSÉGÜGYI IGAZGATÁS** | **9** | **88** | |
| **C) SZOCIÁLIS IGAZGATÁS** | **400** | **2784** | |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **476** | **3387** | |
|  | 33 | |
| E.1. Környezet- és természetvédelem | 46 | 130 | |
| E.2. Építésügyek, településrendezés, területrendezés | 66 | 1299 | |
| E.3 Építésügy | 244 | 1165 | |
| E.4 Kommunális ügyek | 120 | 793 | |
| **F) KÖZLEKEDÉS ÉS HÍRKÖZLÉSI IGAZGATÁS** | **406** | **1648** | |
| **G) VÍZÜGYI IGAZGATÁS** | **15** | **63** | |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **798** | **5003** | |
| H.1. Anyakönyvi és állampolgársági ügyek | 370 | 1097 | |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 57 | |
| H.3. A Választásokkal kapcsolatos ügyek | 6 | 791 | |
| H.7. Igazságügyi igazgatás | 9 | 85 | |
| H.8. Egyéb igazgatási ügyek | 412 | 2970 | |
| **I) LAKÁSÜGYEK** | **161** | **836** | |
| **J) GYERMEKVÉDELMI ÉS GYÁMÜGYI IGAZGATÁS** | **56** | **1171** | |
| **K) IPARI IGAZGATÁS** | **15** | **37** | |
| **L) KERESKEDELMI IGAZGATÁS, TURISZTIKA** | **113** | **366** | |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **88** | **334** | |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **28** | **372** | |
| **R) SPORTÜGYEK** | **4** | **22** | |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **357** | **7135** | |
| U.1. Képviselő-testület iratai | 5 | 63 | |
| U.2. Kisebbségi önkormányzat iratai | 0 | 6 | |
| U.3. Szervezet, működés | 130 | 1799 | |
| U.4. Iratkezelés, ügyvitel | 15 | 274 | |
| U.5. Személyzeti, bér- és munkaügyek | 10 | 1293 | |
| U.6. Pénz- és vagyonkezelés | 197 | 3700 | |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **1** | **2** | |
| X.1. Honvédelmi igazgatás | 0 | 2 | |
| X.2. Polgári védelmi, katasztrófavédelmi igazgatás | 1 | 0 | |
| **Összesen:** | **16255** | **32017** | |

Az **Általános Hatósági Irodához** tartozó Ügyfélszolgálat munkájáról az alábbiakban számolok be. Az előző beszámoló óta eltelt időszakban az ügyfelek az alábbi ügyekben fordultak az Ügyfélszolgálathoz:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Hónap** | **Általános információk** | **Szociális ügyek** | **Lakás-ügyek** | **Adó-ügyek** | **Kommun. ügyek** | **Keresked. ügyek** | **Szt. Márton kártya** | **Erzsébet utalvány** |
| június | 371 | 473 | 180 | 121 | 35 | 58 | 617 | 1 |
| július | 384 | 539 | 218 | 117 | 43 | 58 | 656 | 1 |
| augusztus | 363 | 567 | 201 | 105 | 51 | 91 | 615 | 63 |

Az Ügyfélszolgálathoz ezen kívül e-mailen és telefonon is érkeznek megkeresések, bejelentések, illetve kérnek az ügyfelek tájékoztatást. Ezek számadatai az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| június | 292 | 134 |
| július | 440 | 145 |
| augusztus | 307 | 130 |

A **Közgazdasági és Adó Osztály** vezetője az alábbi tájékoztatást adta az osztály munkájáról:

A helyi adókról szóló 1990. évi C. törvény (a továbbiakban: Htv.) 2019. július 1. napjától hatályos módosítása tovább egyszerűsíti az adózókat érintő adóadminisztrációt.

A módosítás alapján a NAV – hivatali kapun keresztül – már nem csak a tevékenység megkezdésekor szolgáltat adatot az adott önkormányzat illetékességi területén székhelyet létesítő cégekről, hanem a működés során megváltozott adatokról is, továbbá az adatszolgáltatás kiterjed az egyéni vállalkozókra is. [Htv. 42/E. §]

A törvény tehát – az adózók adminisztrációs terheinek további csökkentése érdekében – az állami adóhatóság adatszolgáltatását több szempont szerint is kiterjeszti 2019. július 1-jétől, figyelemmel a szükséges informatikai fejlesztések időtartamára is.

Egyfelől az adatszolgáltatás a törvény szerint vonatkozik az egyéni vállalkozóktól és a bíróságok által nyilvántartott szervezetektől közvetve (a nyilvántartást vezető szerven keresztül) az állami adóhatósághoz érkező adatokra is, nemcsak a cégnyilvántartásban szereplő cégek adataira. Másfelől nemcsak a bejelentkezéskor, alakuláskor, tevékenység kezdetekor (cégek esetén a cégbíróságtól, egyéni vállalkozók esetén a nyilvántartást vezető szervtől, egyéb szervezet esetén a bíróságoktól) beérkező adatokat adja át az állami adóhatóság a törvény szerint az adózó székhelye szerinti önkormányzati adóhatóságnak, hanem az adózó működése során megváltozó és az adó- és vámhatósághoz megküldött adatot is. Az adatszolgáltatás kiterjed nemcsak a más szervektől, hanem az adózótól az állami adó- és vámhatósághoz érkezett adatokra is. Nem vonatkozik ugyanakkor az adatszolgáltatás az adózó azon képviselőjének adatára, aki az állami adóhatóság előtti képviseletre jogosult.

A fentiek szerint bővített adatállományt (az új, megváltozott adatokat) az állami adóhatóság havonta kétszer – a hónap 15. és utolsó napján – elektronikus úton küldi meg az illetékes önkormányzati adóhatóságoknak. Az állami adóhatóság adatszolgáltatásában szereplő adatokról az adózó bejelentkezési, változás-bejelentési kötelezettségét az adózó székhelye szerinti önkormányzati adóhatóságnál teljesítettnek kell tekinteni. Abban az esetben, ha az adatszolgáltatásban nem szereplő más adatot (pl. iparűzési adóban az előlegfizetési időszakra adózó által megállapított előleget, idegenforgalmi adóban adóbeszedésre kötelezettként a szálláshely címét) is be kell jelenteni, akkor azt az adózónak az önkormányzati adóhatóság külön felhívására kell teljesíteni. Kisadózó adózóként a tételes iparűzési adómegállapítás választását továbbra is az adózó jelentheti be, illetve kell bejelentenie, ha ezt az adózói módot választja, továbbá az adóalany bejelentheti azt a személyt, aki őt az önkormányzati adóhatóság előtt képviseli.

2019. augusztus 31. napjáig 6100 db adatszolgáltatás érkezett a NAV-tól, amelyek feldolgozása megkezdődött.

Az adóhatóság augusztus hónapban elkészítette és 3869 jogi személy részére elektronikus úton cégkapus tárhelyre, valamint 28231 fő magánszemély adózó részére postai úton kézbesítette a 2019. évi helyi adókkal kapcsolatos aktuális egyenlegközlőket, és magánszemélyek részére a 2019. II. félévi, 2019. szeptember 16. napig esedékes adók befizetéséhez szükséges készpénzátutalási megbízásokat. Az egyenlegközlők a 2019. augusztus 14. napig feldolgozott adatok alapján tartalmazzák az adózók helyi adószámláinak egyenlegeit, esetleges tartozásokat, illetve a befizetések gördülékenysége érdekében tájékoztatást tartalmaznak a fizetési határidőkről és a lehetséges fizetési módokról.

Tájékoztató az adóbevételekről:

|  |  |  |
| --- | --- | --- |
| Számlák megnevezése | 2019. évi  előirányzat | 2019. szeptember 10. napjáig befolyt |
| Iparűzési adó | 9 200 000 000 Ft | 4 523 065 354 Ft |
| Építményadó | 1 280 000 000 Ft | 751 693 487 Ft |
| Gépjárműadó 40%-a | 275 000 000 Ft | 153 440 629 Ft |

Az **Egészségügyi és Közszolgálati Osztály** vezetője a ***Lakás és Szociális Iroda*** munkájáról az alábbi tájékoztatást adta:

**2019. júniustól – 2019. szeptember 11. napjáig** az Irodára hatósági ügyekben beérkezett kérelmek száma az alábbiak szerint alakult:

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) alapján rendszeres gyermekvédelmi kedvezmény megállapítására vonatkozó kérelmek száma: 315 db.

Szombathely Megyei Jogú Város Önkormányzata Közgyűlésének a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II. 27.) önkormányzati rendelete által szabályozott támogatások:

* átmeneti támogatás megállapítása iránti kérelmek száma: 507 db,
* rendkívüli szociális krízishelyzetre tekintettel nyújtott támogatás: 371 db,
* fűtési támogatás: 71 db,
* a gyógyszer- és gyógyászati segédeszköz kiadások viseléséhez nyújtott rendszeres települési támogatás: 69 db,
* önkormányzati tulajdonú lakásban lakók lakbértámogatása: 66 db,
* nem önkormányzati lakásban lakók lakbértámogatása: 18 db,
* étkezési díj méltányosságból való csökkentése iránti kérelmek száma: 31 db.

A kérelmek elbírálása mellett az ügyintézők – az önkormányzati rendeletek által előírt, illetve más hatóságok általi megkeresésre – helyszíni környezettanulmányt végeznek.

A hatósági ügyekben a jogszabályban előírt ügyintézési határidőt az Irodán sikerült betartani.

A Gyvt. 21/C. §-a alapján a hátrányos helyzetű és rendszeres gyermekvédelmi kedvezményben részesülő, halmozottan hátrányos helyzetű gyermekek, illetve Szombathely Megyei Jogú Város Önkormányzata Közgyűlésének 11/1993. (IV.1.) önkormányzati rendelete 20/A. §-a alapján az a gyermek, fiatal felnőtt, akinek rendszeres gyermekvédelmi jogosultsága a tárgyév augusztus 1. napján fennáll, egyszeri pénzbeli támogatásra jogosult. A pénzbeli támogatás a rendszeres gyermekvédelmi kedvezményre jogosult és egyben hátrányos, halmozottan hátrányos helyzetű gyermekek emelt összegű, 6.500,- Ft-os támogatásra, az e feltételnek nem megfelelő, de rendszeres gyermekvédelmi kedvezményre jogosult gyermekek alapösszegű, 6.000,- Ft-os támogatásra jogosultak.

Szombathelyen 2019. augusztus 1-jén 719 fő rendszeres gyermekvédelmi kedvezményre jogosult gyermek volt, ebből 411 fő volt a hátrányos helyzetű.

A gyermekek törvényes képviselője részére – az előzetesen kiküldött értesítésben megjelölt napokon – 2019. augusztus 16-tól augusztus 23-ig, a földszinti ügyfélszolgálaton került sor az egyszeri pénzbeli támogatás átadására.

A Szent Márton Esélyegyenlőségi Támogatási Program keretében a 2019/2020-as tanévre vonatkozóan két tanuló támogatásának tovább folyósításáról és egy gyermek támogatásának megállapításáról döntött az Oktatási és Szociális Bizottság.

A **Városfejlesztési Kabinet** vezetője az osztály feladatairól és futó projektjeiről az alábbi tájékoztatást adta:

A Terület- és Településfejlesztési Operatív Program keretében jelenleg 30 projekt rendelkezik támogatási szerződéssel.

A Sárdi-ér úti iparterület-fejlesztésre vonatkozó projekt 2019. június végével befejeződött. Összesen 14,7 hektár terület teljes közművesítése történt meg, 2019. június 25-én került sor az ünnepélyes projektzáró rendezvényre a Városházán.

Megvalósult a fedett uszoda részleges közmű-rekonstrukciója és napelemes kiserőmű-rendszer, valamint hőszivattyú létesült.

Elkészült a Szivárvány Óvoda felújítása, amelynek keretében megújult a külső homlokzat és tetőszigetelés készült.

Befejeződött a Nemzeti Ovi Sport Program keretében támogatott új óvodai sportpályák kivitelezése, így már aMargaréta Óvodában, a Napsugár Óvodában, a Szivárvány Óvodában és a Vadvirág Óvodában is új, korszerű sportpályákon játszhatnak az óvodások.

A szociális városrehabilitáció II. ütemének keretében aláírásra került a támogatási szerződés módosítása arra vonatkozóan, hogy a projektben megvalósulhat a Tóth István park további fejlesztése és a fejlesztés alatt álló szociális bérlakások vizesblokkjainak kialakítása.

Eredményesen zárult az északi iparterület fejlesztésére és az új egészségügyi alapellátó központ megépítésére vonatkozóan kiírt kivitelezés közbeszerzése, a szerződéskötést követően a munkálatok még az ősz folyamán megkezdődhetnek. A Kiskar utcai rendelők felújítása megkezdődött, a munkálatok befejezése az év végéig várható.

2019. augusztus 23-án a Magyar Államkincstár arról értesítette önkormányzatunkat, hogy támogatásban részesült a „*Szombathely fenntartható mobilitási tervének elkészítése”* címmel benyújtott támogatási kérelem.A 272/2014. (XI.5.) Korm. rendeletnek megfelelően jelenleg a támogatási szerződés megkötésének előkészítése zajlik.

A Szent Márton szellemi örökségének megőrzését célzó nemzetközi projektben elkészült egy applikáció munkaváltozata, amelynek tesztelése a projekt keretében folyamatban van. A nyár során már megvalósult egy-egy tesztelés óvodások és kisiskolások körében. Az applikáció a közeljövőben széles körben is elérhetővé válik.

A Modern Városok Program szombathelyi elemeivel kapcsolatos adatszolgáltatási és egyeztetési feladatok ellátása folyamatos a Miniszterelnökség és az érintett minisztériumok felé valamennyi programelem tekintetében, az egyes fejlesztések projektgazdáinak bevonásával.

Az önkormányzat által korábban megvalósított, jelenleg fenntartási szakaszban lévő projektekkel kapcsolatos feladatellátás folyamatos, amelynek keretében a Kabinet folyamatosan készíti az időszakban esedékes éves fenntartási jelentéseket, valamint részt vesz az aktuális helyszíni ellenőrzéseken és az azok nyomán keletkező feladatellátásban.

Az **Építési Iroda** vezetője az alábbi tájékoztatást adta az iroda munkájáról:

Az iroda általános építésügyi hatóságként látja el az elsőfokú építésügyi hatósági feladatokat a megyeszékhelyen, valamint 39 környező településen. Kérelemre lefolytatja az engedélyezési eljárásokat, hatósági bizonyítványokat állít ki, valamint teljesíti a szakhatósági és egyéb szervi megkereséseket. Az irodára érkező ügyfeleknek tájékoztatást nyújt, illetve a hatósági rendeletek által előírt és más hatóságok általi megkeresésre, helyszíni szemléken vesz részt.

A hatósági ügyekben a jogszabályban előírt ügyintézési határidőt az Iroda betartotta.

Az előző közgyűlésre adott beszámoló óta eltelt időszakban az **építésügyi hatósági munkát érintő** jogszabályváltozások az alábbiak:

Az *épített környezet alakításáról és védelméről* szóló 1997. évi LXXVIII. törvény (a továbbiakban: **Étv**.) 2019. július 16-tól hatályos változásainak kiemelt célja volt, hogy a barnamezős területekre vonatkozó alapvető építésügyi és településrendezési (településfejlesztési) szabályokat megalkossa. Emellett az egyszerű bejelentéshez kötött építési tevékenységek során a helyi építési szabályzatból (HÉSZ) figyelembe veendő rendelkezések listája bővült a beépítési mód és építési hely, valamint a járművek mennyiségére és elhelyezésére vonatkozó előírások kötelező vizsgálatának jogszabályba emelésével.

Az Ákr. 134. § (1) bekezdésének megfelelő dereguláció során kikerült az Étv.-ből a 47. § (4) bekezdése, amely szerint, ha az építésügyi hatóság a végrehajtható kötelezettséget annak nem teljesítése miatt a kötelezett terhére maga végezteti el, a költségek megtérítéséig az érintett ingatlanra jelzálogjogot jegyeztethet be.

A **Polgármesteri Kabinet** vezetője az alábbi tájékoztatást adta az osztály munkájáról:

A Polgármesteri Kabinet osztály szintű szervezeti egysége 10 fővel látja el a tevékenységét. Minden munkatárs rendelkezik a vonatkozó jogszabályokban előírt képesítéssel.

Az osztály a tisztségviselők munkájából eredő koordinációs és protokolláris feladatokat lát el, feladata továbbá a tisztségviselői utasítások, feladat-meghatározások nyilvántartása, továbbítása a hivatal belső szervezeti egységei felé és azok számonkérése. Az osztály gondoskodik az előzőek mellett a város kommunikációjának szervezéséről, médiában való megjelenéséről, a város külkapcsolatait és testvérvárosi kapcsolatait ápolja, és egyben szervezi a tisztségviselők testvérvárosi látogatásait, valamint a városunkba érkező testvérvárosi és baráti városi delegációk programját. Az osztály éves tevékenységét a tisztségviselők feladat-meghatározásai, a bizottságok munkatervei, az Ügyrend, a Szervezeti és Működési Szabályzat, a vonatkozó jogszabályi előírások, valamint az aktuálisan megoldandó feladatok alapján végzi.

2019. évben a Polgármesteri Kabinet aktív szervezője volt a nemzeti és városi nagyünnepségeknek, a Városi Jótékonysági Bálnak, illetve a város legnagyobb kulturális eseményeinek, a Savaria Történelmi Karneválnak, valamint a Szent Márton Díjkiosztó Gálának.

A 2019. július 1. napján hatályba lépő SZMSZ-módosítás értelmében a foglalkoztatható politikai munkatársak létszámát a Közgyűlés az eddigi 9 fő helyett 3 főben határozta meg. A munkatársak számának csökkentése miatt a feladatok elvégzése fokozottabb odafigyelést és több munkaidőt vesz igénybe, amely elsősorban a Polgármesteri Titkárságon feladatot ellátó munkatársaknál jelentkezik.

A **Városüzemeltetési Osztály** vezetője az alábbi tájékoztatást adta az osztály tevékenységéről:

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtésével és ártalommentes elhelyezésével kapcsolatos feladatokat.

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás, a háztartási szennyvíz tisztítását és a tisztított szennyvíz elszikkasztását szolgáló vízilétesítmény létesítéséhez, üzemeltetéséhez, fennmaradásához és megszüntetéséhez szükséges eljárás), zajvédelmi és hulladékgazdálkodási ügyekben. Állást foglal, illetve intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A **Közbeszerzési Iroda** vezetője az alábbi tájékoztatást adta az iroda munkájáról: Az előző Közgyűlés óta eltelt időszakban az iroda folyamatosan közreműködik a TOP pályázatok támogatási szerződésének közbeszerzési tervének összeállításában, a határidők ütemezésében. Heti rendszerességgel előkészíti a Közbeszerzési Bíráló Bizottság előterjesztéseit.

A folyamatban lévő közbeszerzési eljárásokat és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | TOP kerékpárosbarát fejlesztés | Ajánlattételi határidő: 2019.10.07. |
| 2. | Kámoni fiókkönyvtár kivitelezés | KBB eredményhirdetés megtörtént: 2019.09.06. |
| 3. | TOP Útfelújítások  (Sugár u., Újvilág u.) | Szerződéskötés: 2019.05.29. |
| 4. | Parkerdő játszótér kialakítása | KBB eredményhirdetés megtörtént: 2019.09.06. |
| 5. | TOP Képtár | Szerződés köthető: 2019.09.17. |
| 6. | TOP Óvoda fejlesztések IV.  (Gazdag Erzsi, Vadvirág) | Ajánlattételi felhívás a KFF részére tanúsítvány kiállítása céljából felterjesztve |
| 7. | TOP Óvoda fejlesztések III.  (Aréna) | Szerződéskötés: 2019.06.06. |
| 8. | TOP Vásárcsarnok | Ajánlattételi határidő: 2019.10.02. |
| 10. | TOP É-i iparterület | Szerződéskötés 1. rész: folyamatban  Szerződéskötés 2. rész: 2019.09.05. |
| 11. | TOP Egészségügyi alapellátó | Szerződés köthető: 2019.09.17. |
| 12. | TOP Schrammel életmű elhelyezése (Éva malom felújítása) | Bírálatra előkészítve |
| 13. | TOP Képtár eszközbeszerzés | KBB által ajánlati felhívás elfogadása megtörtént: 2019.09.06. |
| 14. | TOP Ferenczy utca felújítása | közbeszerzési tanácsadó beszerzése folyamatban |

A **Beruházási Iroda** a legutóbbi Közgyűlés óta eltelt időszakban az alábbi feladatokat látta el:

* **TOP-6.2.1-15-SH1-2016-00005 Bölcsődei fejlesztések Szombathelyen** című projekt keretében, Szombathely Megyei Jogú Város Közgyűlésének 111/2016. (IV.20.) Kgy. számú határozata döntött a projekt elfogadásáról, felhatalmazta a Polgármester urat a támogatási szerződés aláírására és kérte a projekt előkészítésére és végrehajtására vonatkozó szerződések megkötésére. Mindezek alapján eljárva a kiviteli tervek, az építési műszaki ellenőr beszerzésre kerültek, valamint a kivitelezők beszerzése részben megtörtént. Jelenleg a Bokréta Bölcsőde felújítása határidőben, 2018. augusztus végén befejeződött, a kivitelezés nettó 60,5 millió Ft volt.

A Csodaország Bölcsőde kivitelezése is folyamatban van.

* **TOP-6.3.2-15-SH1-2016-00001 A szombathelyi Sportliget fejlesztése című** projekt megvalósítására a közbeszerzési eljárás nyertes ajánlattevőjével, a Sportliget 2018 Konzorciummal (Homlok Építő Zrt. és a Prenor Kft.) 2019. január 7. napján a vállalkozási szerződés aláírásra került. A műszaki átadás átvételi eljárás folyamatban van. Projekthez kapcsolódó Aranypatak híd műszaki átadása megtörtént.
* **TOP-6.5.1-15-SH1-2016-00002 AGORA központ energetikai korszerűsítése című** projekt kivitelezése befejeződött.
* **TOP-6.6.1-15-SH1-2016-00001 Új Egészségügyi Alapellátó Központ kialakítása** A kivitelezésre vonatkozó szerződés megkötésre került, a munkaterület átadása megtörtént, a bontási munkák megkezdődtek.

**A Kiskar utcai orvosi rendelők** felújítása folyamatos. A kivitelezést a Dreiszker Kft. végzi.

* **TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban, Szombathely Megyei Jogú Város Közgyűlésének 42/2016. (II.25.) Kgy. számú határozata alapján eljárva a tervezők, beszerzésre kerültek és a kiviteli tervek elkészültek. Az építési műszaki ellenőr beszerzése megtörtént, a megbízási szerződés megkötésre került. A kivitelező beszerzésére irányuló közbeszerzési eljárás folyamatban van, a kerékpárutakra és a csomópontokra vonatkozóan.

**A Közbringa és a kerékpár támaszok** közbeszerzésének indítása folyamatban van.

* **TOP-6.5.1-15-SH1-2016-00004 Óvodák energetikai korszerűsítése** című projekt keretében, Szombathely Megyei Jogú Város Közgyűlésének 192/2016. (VI.9.) Kgy. számú határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. A Szombathely, Bem J. u. 33. szám alatti Hétszínvirág Óvoda; a Szombathely, Pázmány P. krt. 26. szám alatti Micimackó és Napsugár Óvoda; továbbá a Szombathely, Margaréta u. 1. szám alatti Margaréta Óvoda energetikai korszerűsítési munkáit a KG Invest 2008 Kft. szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és ellenőrzése megtörtént.
* **Szombathely-Balogunyom településeket összekötő kerékpárút** engedélyes terveit, az építési engedélyt, valamint a kiviteli terveket a Beruházási Iroda beszerezte Szombathely Megyei Jogú Város Közgyűlésének 244/2017. (VIII.21.) GVB. számú határozata alapján eljárva. A kisajátítás folyamatban van.
* **TOP-6.5.1-16-SH1-2018-00001 "Maros és Pipitér óvoda energetikai korszerűsítése"** tervezett beruházás érdekében Szombathely Megyei Jogú Város Közgyűlésének 7/2018. (XI.15.) Kgy. számú határozata alapján eljárva támogatási kérelem került benyújtásra a TOP-6.5.1-16-SH1 jelű, "Önkormányzati épületek energetikai korszerűsítése" című pályázati felhívásra. A Beruházási Iroda a tervek elkészítésére a piaci ár meghatározása céljából, indikatív ajánlatokat szerzett be, majd a tervek tényleges elkészítésére a tervező beszerzése megtörtént. Az engedélyezési szintű tervdokumentáció rendelkezésre áll, a kiviteli tervdokumentáció készítése folyamatban van.
* **TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében **„Új bölcsődei intézmény létesítése Szombathelyen”** című pályázat tervezésével összefüggően indikatív árajánlatokat kértünk be.
* **TOP-6.2.1-15-SH1-2016-00002 Óvodák fejlesztése Szombathelyen** projekt keretében, Szombathely Megyei Jogú Város Közgyűlésének 111/2016. (IV.20.) Kgy. számú határozata alapján eljárva az engedélyes és kiviteli tervek, az építési műszaki ellenőr beszerzésre kerültek, valamint a kivitelezők beszerzése részben megtörtént.
* A Gazdag Erzsi Óvoda tekintetében a Pritamin Trend Kft.-vel a szerződés megkötésre került, azonban a szerződéses határidőben nem kezdte meg a kivitelezési munkákat. A szerződést felmondta az Önkormányzat, a meghiúsulási kötbér érvényesítése érdekében szükséges intézkedéseket megtette az iroda, az ismételt közbeszerzési eljárás folyamatban van.
* A Vadvirág Óvodában a nyertes Pritamin Trend Kft.-vel a szerződést megkötötte az önkormányzat, azonban a szerződéses határidőben csupán a vállalás 75 %-át teljesítette. A szükséges intézkedések megtételre kerültek az elszámolás és a kötbér érvényesítése érdekében. A fennmaradó munkák elvégzésére az ismételt közbeszerzési eljárás folyamatban van.
* Az Aréna Óvoda felújításának kivitelezőjére vonatkozó, eredménytelenné váló közbeszerzési eljárás ismételt kiírását kezdeményezte a Beruházási Iroda, az újabb eljárás eredményes volt. A kivitelezési szerződés megkötésre került. A munkaterület 2019. június 6-án került átadásra kivitelezőnek, a kivitelezés folyamatban van, a készültségi szint meghaladja a 25 %-ot.
* A Szivárvány Óvoda kivitelezés befejeződött, a műszaki átadás-átvételi eljárás lezárult.
* A Mesevár Óvoda kivitelezésére vonatkozó szerződés megkötésre került.
* **TOP-6.3.1-15-SH1-2016-00001 Szombathely, Szent László király utcai felhagyott iparterület fejlesztése** című projekt keretében, Szombathely Megyei Jogú Város Gazdasági és Városstratégiai Bizottságának 253/2016. (VI.20.) GVB számú határozata alapján eljárva az engedélyes és kiviteli tervek, az építési műszaki ellenőr, valamint a kivitelező beszerzésre kerültek. A kialakításra kerülő vívóakadémia, kereskedelmi egységek, cserkészház, asztalitenisz csarnok és ezekhez tartozó út, parkolók, közművek kivitelezési munkái folyamatban vannak. A kivitelező által végzett munkák készültsége eléri a 100 %-ot. A műszaki átadás befejeződött, a használatbavételi engedély kérelmek benyújtásra kerültek.
* **TOP-6.5.1-15-SH1-2016-00003 Neumann János Általános Iskola felújítása** című projekt keretében, Szombathely Megyei Jogú Város Közgyűlésének 192/2016. (VI.9.) Kgy. sz. határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. Az épület energetikai korszerűsítési munkáit a kivitelező a szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és ellenőrzése megtörtént.
* **TOP-6.5.1-15-SH1-2016-00005 Egészségügyi Intézmények Energetikai Korszerűsítése** című projekt keretében, Szombathely Megyei Jogú Város Közgyűlésének 192/2016. (VI.9.) Kgy. sz. határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. A Váci Mihály utca 3. szám alatti, illetve a Jáki u. 35. szám alatti orvosi rendelők energetikai korszerűsítésének kivitelezési munkáit a kivitelező szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és ellenőrzése megtörtént.
* A **Barátság utcai Idősek Klubjá**nál a Vasi Energetika Kft. az 50 %-os teljesítést követően a szerződést felmondta. Az ezzel kapcsolatos szükséges intézkedéseket az építési műszaki ellenőrrel, valamint a Pénzügyi Irodával közösen a Beruházási Iroda megteszi, folyamatban van az elszámolás, az építési napló kezelése, a kötbér kiszabása. A sikeresen záruló projekt érdekében az új, befejező munkákat végző kivitelező beszerzésére irányuló eljárás megindítását kezdeményezte a Beruházási Iroda, amely eljárás sikeresen lezárult. A munkák befejezésére a vállalkozási szerződés aláírása megtörtént. A vállalkozó a hiányzó munkákat elvégezte, a műszaki átadás 2019. július 15-én sikeresen megtörtént, a projektben beszerzett bútorzat is bekerült a rendeltetési helyére.
* **Jedlik Ányos Terv keretében (5db) „A” típusú elektromos töltőállomás** telepítésére 2016. december 21. napján pályázatot nyújtott be az Önkormányzat, Szombathely Megyei Jogú Város Közgyűlésének 183/2017. (VI.15.) Kgy. sz. határozata alapján eljárva. A támogatási szerződés 2017. július 25-én aláírásra került. A megvalósításra egy év állt rendelkezésre. Előre nem látható körülményre tekintettel kezdeményezte az Önkormányzat a támogatási szerződés módosítását, azaz az egyik megvalósítási helyszín megváltoztatását, egyúttal a kivitelezési határidő 2019. január 31-re történő módosítását, amelynek támogató részéről történő elfogadása 2018 decemberére történt meg. A szerződés módosítás az Önkormányzat részéről is aláírásra került. Az elhúzódó elbírálás miatt ismételten kérte az Önkormányzat a kivitelezési határidő 2019. augusztus 30-ára történő módosítását. A tervezett 5 db elektromos autó töltőpontra vonatkozó kivitelezési szerződés az NKM Mobiliti Kft-vel aláírásra került, a mérőhelyek kialakítására megkötésre került a szerződés. A végleges áram bekötése megtörtént, a töltők telepítése folyamatban van.
* **Jedlik Ányos Terv keretében** az e-Mobi Nonprofit Kft. további 1 db elektromos autótöltő állomás kialakítását kezdeményezte, amelynek lebonyolítását és üzemeltetését is az e-Mobi NKft. végzi. A töltőállomás tervezett helyszíne a Szombathely, Hollán Ernő utcai parkoló, 6001/1 hrsz. Szombathely Megyei Jogú Város Közgyűlése 370/2017. (XII.14.) Kgy. sz. határozatával támogatta a töltő telepítését, együttműködési megállapodás kerül aláírásra az ingyenes közterület használatról. A töltő telepítése megtörtént és beüzemelése folyamatban van.
* **TOP-6.3.3-15-SH1-2016-00001** számú „**Szombathely bel- és csapadékvíz védelmi rendszerének fejlesztése**”: Az érintett belterületi csapadékvíz elvezető rendszerek építését végző kivitelező beszerzésére irányuló első eljárás a Stromfeld és Joskar-Ola szakaszok tekintetében sikeresen lezárult. Ezen két szakasz esetében a nyertes Szkendó Kft. a kivitelezési munkákat a szerződéses határidőben befejezte, a vízjogi üzemeltetési engedély rendelkezésre áll. A további 6 szakasz tekintetében kiírt újabb közbeszerzési eljárás eredményes volt, a nyertes A-Híd Zrt-vel a szerződéskötés megtörtént, a munkák megkezdődtek és folyamatban vannak. Kivitelezési határidő mind a hat szakasz tekintetében: 2019. november 24.
* **TOP-6.1.3-15-SH1-2016-00001 „Helyi gazdaságfejlesztés” című pályázat keretén belül megvalósítandó „Szombathelyi Vásárcsarnok felújítása”:** Új közbeszerzési eljárás került kiírásra, az ajánlatok beadási határideje: 2019. október 2.
* **TOP-6.1.4-16 „Képtár turisztikai fejlesztése”:** A kivitelezésre vonatkozó közbeszerzési eljárás lezárult, jelenleg a szerződéskötés folyamatban van.
* **TOP-6.1.4-16 „Víztorony turisztikai fejlesztése”:** A kivitelező beszerzésére vonatkozó közbeszerzési eljárás lezárult, a nyertes Homlok Építő Zrt-vel a szerződéskötés megtörtént, a munkaterület átadásra került, a kivitelezési határidő 2020. április 8.
* **Szent Márton projekt II. ütem**ében a Beruházási Iroda Szombathely Megyei Jogú Város Közgyűlésének 37/2017. (III.2.) Kgy. számú határozata, a 174/2017. (VI.15.) számú, valamint a 322/2018. (XII.10.) Kgy. számú határozata alapján járt el az alábbiak szerint:
* **Ady tér és környezetének fejlesztése:** A terveket készítő Somlai Mérnöki Iroda Kft. a vázlatterveket elkészítette, részünkre átadta, azokat a Tervtanács és a Közgyűlés a 67/2018. (IV.26.) Kgy. sz. határozatával elfogadta. A tervező az engedélyes szintű tervdokumentációkat részünkre átadta. Az engedély iránti kérelem benyújtásához szükséges feltételek megteremtése és a kiviteli tervek készítése folyamatban van.
* **Járdányi Paulovics István Romkert fejlesztése:** A tereprendezéssel kapcsolatos versenyszabályzatnak megfelelő beszerzés folyamatban van. Az eszközbeszerzés Múzeumi adatszolgáltatást követően indul (versenyszabályzat alapján), a restaurálással kapcsolatos beszerzés szintén Múzeumi adatszolgáltatást követően indul.
* **Szent Márton utca rehabilitációja:** A tervezési szerződés megkötésre került, az engedélyezési tervek elkészültek, az építési engedélyt megkaptuk. A kiviteli terveket 2018. szeptember 26-án a Tervező átadta. A társasházak körüli, nem közterületekre vonatkozó hozzájárulások, fedezet tisztázása folyamatban van.
* **A Késmárk utcai teniszcentrum fejlesztése:** A kivitelezés jelenleg rendben zajlik. Készültsége közelít az 50 %-hoz. Teljesítési határidő: 2020. március 21.
* **„Schrammel Imre életművének méltó helyen történő elhelyezése Szombathelyen”:** A kivitelezésre vonatkozó közbeszerzési eljárás folyamatban van.
* **TOP-6.1.1-15-SH1-2016-00001 A szombathelyi Északi Iparterület fejlesztése** című projekt keretében, Szombathely Megyei Jogú Város Közgyűlésének 189/2016. (VI.9.) Kgy. sz. határozata alapján eljárva a kiviteli tervek, és az építési műszaki ellenőr beszerzése megtörtént. A szükséges hatósági engedélyeket a Beruházási Iroda beszerezte. A fejlesztést végző kivitelezőre vonatkozó közbeszerzési eljárás lezárult. A kivitelezési szerződés aláírásra került, a munkaterület átadása megtörtént.
* **A Ferenczy I. utcai fejlesztés:** A kivitelező kiválasztására irányuló közbeszerzési eljárás előkészítése folyamatban van.
* **Tervezés:** Szombathely Megyei Jogú Város Közgyűlése által a 156/2019. (IV.30.) Kgy. sz. határozattal elfogadott, a költségvetési rendelet 18/A. mellékletében szereplő feladatokra vonatkozó tervek elkészítését végző tervezők beszerzése megkezdődött és folyamatban van a határozat 3. pontjában lévő sorrendben.
* **Az MLSZ által** – a 2012. óta működő Országos Pályaépítési Programjának keretén belül – **meghirdetett Óvodai Pályaépítési Program** keretében a pályázat benyújtásáról a Köznevelési, Sport és Ifjúsági Iroda gondoskodik, amelyhez a műszaki tartalmú alátámasztó dokumentumokat a Beruházási Iroda biztosítja, szerzi be. A 163/2019. (IV.30.) Kgy. sz. határozat értelmében az iroda újabb talajmechanikai szakvéleményt, valamint helyszínrajzot szerzett be az új helyszínen, azaz a Neumann János Általános Iskola udvarán történő elhelyezésre tekintettel.
* **Szombathelyi Jáki úti temető I. világháborús hadisírjainak és emlékműveinek felújítása** megtörtént, a Honvédelmi Minisztérium által észrevételezett hibák javítása elkészült. Az 578 db egységes hadisírkő stabilizálására, stabillá tételére vonatkozóan a Honvédelmi Minisztérium tájékoztatása alapján ismételt pályázat benyújtása szükséges, jelenleg annak előkészítése zajlik.
* **„Fedett uszoda létesítmény további fejlesztésére és bővítésére** **irányuló tervek és beruházás támogatása”** elnevezésű állami beruházás előkészítését szolgáló projektben a Beruházási Iroda Szombathely Megyei Jogú Város Közgyűlésének 38/2017. (III.2.) Kgy. sz. határozata alapján jár el.

II. ütemben megvalósuló közmű rekonstrukció (1. rész) és megújuló energia rendszer kialakítása (2. rész) a tendertervei, tervezői költségbecslések 2018. szeptemberében elkészültek. A 203/2017. (VII.10.) Kormányrendelet 6. § (1) bekezdés a) pontja alapján a BMSK Zrt.-vel került megkötésre az építési műszaki ellenőri feladatok ellátására vonatkozó szerződés. A kivitelezésére vonatkozó közbeszerzési eljárás eredményes volt. A két részre adott nyertes vállalkozókkal a szerződéskötés megtörtént, a munkaterület 2019. január 8. napján átadásra került a kivitelezőknek. A munkákat az Alpok Terra Kft. befejezte, a műszaki átadás-átvétel az 1. rész tekintetében lezárult. A KG Invest 2008. Kft. a kivitelezési munkákat befejezte, a műszaki átadás-átvétel a 2. rész tekintetében szintén lezárult 2019. július 25-én.

* **Az I. világháborúban elesett tűzoltók tiszteletére állított emlékmű rekonstrukciójára** vonatkozó pályázat benyújtásra került. Az engedélyezési és kiviteli tervek beszerzésre kerültek. A MANK Nonprofit Kft. szakvéleményének beszerzése folyamatban van. A pályázat jelenleg elbírálás alatt.
* **Parkerdő Lakópark területén játszótér kialakítása** ügyben a tervek rendelkezésre állnak. A Közgyűlés a 156/2019. (IV.30.) Kgy. sz. határozatában a játszótér építését elrendelte. A kivitelezésre vonatkozó közbeszerzési eljárás folyamatban van.
* **A Kámoni Arborétum és Ökoturisztikai Központ területén Fiókkönyvtár építés**ével kapcsolatban a kivitelezésre vonatkozó közbeszerzési eljárás folyamatban van.
* **TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"** Az engedélyes szintű tervdokumentáció rendelkezésre áll, jelenleg a kiviteli tervdokumentáció készül.
* **A Bolyai u. 1-3. számok közötti közpark megépítésére** a kivitelezési szerződés megkötésre került, a munkaterület átadása megtörtént.
* **A Pázmány P. u. 56-64. számú tömbbelsőben lévő járda felújítás** a kivitelezési szerződés megkötésre került, a munkaterület átadása megtörtént.
* **A Vereczkei utca járda** a kivitelezési szerződés előkészítése folyamatban van.
* **A Pázmány P. utca 42-52. szám alatti épülettömb körüli járda** a kivitelezési szerződés előkészítése folyamatban van.
* **Kálvária domb oldalába tervezett színház** tervezésére vonatkozó indikatív ajánlatok beszerzésének előkészítése folyamatban van.

A **Főépítészi Iroda** az előző Közgyűlés óta eltelt időszakban az iroda településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, valamint a településrendezési eszköz generális felülvizsgálata során szükséges teendőket látta el. A Tervtanács két alkalommal ült össze a beérkezett kérelmek véleményezése érdekében.

A **Vagyongazdálkodási Iroda** az előző Közgyűlés óta eltelt időszakban folyamatosan végezte a vagyonkataszteri feladatok ellátását, a helyiséggazdálkodással összefüggő kérelmek lebonyolítását. A Közgyűlés és a Gazdasági és Városstratégiai Bizottság döntéseinek végrehajtásával összefüggő feladatok is az iroda tevékenységét képezték (cégügyek, ingatlanpályázatok lebonyolítása). Az irodán zajlik a Gazdasági és Városstratégiai Bizottság ülésének előkészítése és az ülésről készült jegyzőkönyvek elkészítése. A 2019. évi vagyongazdálkodási koncepció alapján folyamatosan hirdetésre kerültek az értékesítésre kijelölt ingatlanok, eredményes pályázatok esetében a szerződéskötés bonyolítása is megtörtént. Helyiséggazdálkodás munkája is a bejövő kérelmek, polgármesteri vagy bizottsági tulajdonosi döntések alapján folyamatosan zajlott.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A beszámolási időszakban 2 témakörben lefolytatott vizsgálat fejeződött be:

* A szombathelyi nemzetiségi önkormányzatoknál az önkormányzatok gazdálkodási kereteinek kialakítása, gazdálkodása és feladatellátása jogszabályoknak való megfelelősége, a tervezés, operatív gazdálkodás, beszámolás szabályszerűségének, valamint a belső kontrollrendszer kialakításának vizsgálata, és
* Szombathely Megyei Jogú Város Önkormányzata vagyongazdálkodási tevékenysége gyakorlása módjának megítélése.

A vizsgálatok tapasztalatairól az iroda a vonatkozó jogszabályban foglaltaknak megfelelően a 2020. áprilisi közgyűlésen számol be.

2019. szeptember hónapban új vizsgálatot indított el az iroda az alábbi témában:

A Szombathelyi Sportközpont és Sportiskola Nonprofit Kft. 2017-2018. évek pénzügyi gazdálkodása, valamint a szervezet belső kontrollrendszere szabályszerűségének megítélése.

Az ellenőrzés célja annak megállapítása, hogy a társaságnál Szombathely Megyei Jogú Város Közgyűlése 358/2018. (XII.10.) Kgy. számú határozata alapján, soron kívüli belső ellenőrzés keretében lefolytatott vizsgálat megállapításai, javaslatai végrehajtásra kerültek-e.

Kérem a Tisztelt Közgyűlést tájékoztatóm elfogadására.

**Szombathely, 2019. szeptember „ ”**

**/: Dr. Károlyi Ákos :/**

**HATÁROZATI JAVASLAT**

**.…/ 2019. (IX. .) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos, jegyző

**Határidő:** azonnal